
Comisia pentru buget,

finanţe şi bănci

Bucureşti,   09.10.2001

Nr. 670

AVIZ

asupra propunerii legislative pentru modificarea şi completarea art. 26 din Legea nr. 112/1995 privind reglementarea situaţiei juridice a unor imobile cu destinaţie de locuinţe, trecute în proprietatea statului

Cu adresa nr. 324 din 17 septembrie 2001, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea art. 26 din Legea nr. 112/1995 privind reglementarea situaţiei juridice a unor imobile cu destinaţie de locuinţe, trecute în proprietatea statului.

In urma examinării, în şedinţa din data de 09 octombrie 2001, Comisia pentru buget, finanţe şi bănci, cu majoritate de voturi, a hotărât respingerea propunerii legislative deoarece din interpretarea sistematică a dispoziţiilor din mai multe acte normative (Legea nr. 18/1991, Legea nr. 85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat), obţinerea dreptului de proprietate prin împroprietărire nu este permisă pentru terenurile care depăşesc suprafaţa de 1000 m pătrati.

Cumpărarea terenurilor respective de către deţinătorii actuali, cea de-a doua modalitate de dobândire a dreptului de proprietate propusă de iniţiator, este o soluţie, dar nu este necesară modificarea Legii nr. 112/1995 pentru concretizarea ei. Posibilitatea de cumpărare a terenurilor aflate în proprietate privată, indiferent de titularul lor, deci şi cele aflate în proprietatea privată a statului sau a unităţilor administrativ - teritoriale, este prevăzută în Legea nr. 54/1998 privind circulaţia juridică a terenurilor.

PREŞEDINTE,

Prof. dr. Florin Georgescu
SECRETAR,

Dr. ec. Daniel Ionescu

